Nuwe komedie binnekort op kykNET | Maroela Media
Frank Opperman is ook te sien in hierdie komedie (Foto: skermskoot uit die video)
Die komedie, genaamd PHIL 101, begin op 10 April en draai om die filosofiedepartement van die Sentrale Universiteit van Suid-Afrika (SUSA).
Philip Coetzee word onverwags as departementshoof aangestel en probeer dan kop bo water hou onderwyl hy sy kollegas bestuur – met net boekkennis om op staat te maak.
Hierdie proffie deel 'n huis met sy broer Rolf, wat studeer vir 'n lewe en drie kursusse in vier jaar agter die rug het.
Anneke Villet, die toesigvervaardiger, sê die komedie is vars en nuut vir kykNET. "PHIL 101 is 'n heel nuwe soort komedie vir kykNET. Dit is hoogs gesofistikeerd met die tong lekker netjies in die kies. Die werklike trefkrag daarvan lê in die feit dat die karakters so eg en menslik is."
"kykNET is ook baie trots daarop dat dié komedie vir Frank Opperman en Pierre van Pletzen ná dekades weer saam op die kassie bring," sê Villet. Name soos Corné Koegelberg, Bibi Slippers en Elma Postma sal ook in hierdie reeks verskyn. Jakus Eloff het PHIL 101 geskryf en Johan Cronjé is die regisseur.
Soos kykNET in 'n verklaring skryf: "Dié skreeusnaakse komedie beloof om kykers week ná week terug te lok vir nog 'n episode …"